SET ปิดเช้ารูด 24 จุด กังวลโอมิครอนหวั่นกระทบศก.โลก-แรงกดดันภาษีขายหุ้น
SET ปิดเช้ารูด 24 จุด ตามตปท.กังวลโอมิครอนหวั่นกระทบศก.โลก กดราคาน้ำมันโลกพักตัวมากขึ้น และเผชิญแรงกดดันจากภาษีขายหุ้น บ่ายนี้คงยังพักตัวต่อให้แนวรับ 1,610 แนวต้าน 1,635-1,640 จุด
20 ธ.ค. 2564

นายสุโชติ ถิรวรรณรัตน์ ผู้จัดการฝ่ายวิจัย บล.เคจีไอ (ประเทศไทย) กล่าวว่า ตลาดหุ้นไทยเช้านี้ปรับตัวลงในทิศทางเดียวกับตลาดต่างประเทศ โดยตลาดหุ้นในภูมิภาคเอเชียเช้านี้ต่างเคลื่อนไหวในแดนลบ เช่นเดียวกับตลาดสหรัฐฯเมื่อวันศุกร์ที่ผ่านมาก็ปรับตัวลง และเช้านี้ดาวโจนส์ฟิวเจอร์สก็ยังติดลยู่ จากความกังวลสถานการณ์การแพร่ระบาดไวรัสโควิดสายพันธุ์โอมิครอน หลังจากยุโรปหลายประเทศยกระดับมาตรการคุมเข้ม และบางประเทศถึงขั้นล็อกดาวน์ จึงวิตกกระทบเศรษฐกิจโลก ทำใหั้ราคาน้ำมันพักตัวลงมาด้วย
ส่วนบ้านเรายังเผชิญแรงกดดันจากแนวคิดเรียกเก็บภาษีขายหุ้น แม้รายละเอียดยังไม่ชัดเจน แต่ก็ทำให้นักลงทุนไม่กล้าลงทุนมาก ส่งผลให้ตลาดฯอยู่ในลักษณะพักตัว พร้อมแนะติดตามผลการประชุมคณะรัฐมนตรี (ครม.) วันพรุ่งนี้จะมีมาตรการกระตุ้นการบริโภคออกมาอีกหรือไม่ โดยเฉพาะ คนละครึ่งเฟส 4 หรือมาตรการของขวัญปีใหม่อื่นๆ  ถ้ามีออกมาก็จะเป็นบวกต่อหุ้นในกลุ่มการบริโภค
ทั้งนี้ตลาดฯได้ปรับตัวลงแรง ในทางเทคนิคเกิด Downside ซึ่งหากสถานการณ์การแพร่ระบาดไวรัสโควิดสายพันธุ์โอมิครอนไม่มีเหตุรุนแรงเพิ่มเติมก็เชื่อว่าตลาดจะไม่ปรับตัวลงลึก โดยภาพใหญ่ให้แนวรับ 1,610 จุด ส่วนแนวต้าน 1,640-1,650 จุด
สำหรับแนวโน้มการลงทุนในช่วงบ่ายนี้ นายสุโชติ กล่าวว่า ตลาดฯคงยังพักตัว แต่ให้จับตาทิศทางตลาดยุโรปเทรดบ่ายนี้จะเป็นอย่างไร พร้อมให้แนวรับ 1,610 จุด ส่วนแนวต้าน 1,635-1,640 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ 
EA มูลค่าการซื้อขาย 2,706.96 ล้านบาท ปิดที่ 92.50 บาท ลดลง 0.75 บาท
CPALL มูลค่าการซื้อขาย 1,800.26 ล้านบาท ปิดที่ 58.75 บาท ลดลง 1.75 บาท
KBANK มูลค่าการซื้อขาย 1,750.67 ล้านบาท ปิดที่ 138.00 บาท ลดลง 3.00 บาท
ADVANC มูลค่าการซื้อขาย 1,098.91 ล้านบาท ปิดที่ 212.00 บาท ลดลง 6.00 บาท
JMT มูลค่าการซื้อขาย 1,051.53 ล้านบาท ปิดที่ 65.50 บาท เพิ่มขึ้น 2.50 บาท